讀孟君復贈岳仲遠詩勉賦呈二公子
作者：方回
朝代：宋

paragraphs: 維岳武穆王，復讎議不合。
老檜賣中原，神龍困蟻𠾱。
維孟忠襄公，緩兵策弗納。
清之三京師，萬衆死者卅。
憸黨梗國論，孰與噬而嗑。
世事可流涕，循至虞不臘。
秦鄭兩姦駔，百年棺已闔。
骨朽遺臭在，厥後極茸闒。
岳氏家幾傳，陽羨溪山市。
故書三萬卷，金石爛模搨。
孟氏神童孫，卜宅占苕霅。
詩聲鸞鳳鳴，衆作掃蛙蛤。
猗歟先王公，百戰動摧拉。
身在國庶幾，心與天響答。
造物報勳裔，縱未黄其閤。
各各神仙姿，不受塵土雜。
臭味崇芝蘭，情誼篤鶼鰈。
著我珠玉間，鬢蓬愧衰颯。
冷話暗燈火，清宴倒壺榼。
時凭城邊樓，同望湖外塔。
二豪馬蹄花，春堤厭蹴踏。
而我枯如僧，山肩一破衲。
未甘脫儒冠，蕭寺求掛搭。
終不望漢廷，安車聘申蓋。
顧獨喜結交，勿疑朋簪盍。
同道脗漆膠，開誠去梔蠟。
將相棨戟門，六轡駕羣軜。
七十返初服，無復韍韎韐。
豈其珠履中，不許青鞋靸。